હવે દીપિકાની એક બીજી મહત્ત્વની વાત આગળ સાંભળીએ. દીપિકાએ એમ પણ કહ્યું કે, “હું દરેક ચીજની પ્રતિક્રિયા આપતી નથી.” આ પણ અગત્યની વાત કહી દીપિકાએ. અને આ વાત માત્ર સ્ત્રીઓએ જ નહીં, પુરુષોએ પણ એટલી જ ધ્યાનમાં લેવા જેવી છે. તમે ઓનલાઇન સ્ટેટસ કે ફોટો મૂકો એટલે તેના પર કૉમેન્ટ આવવાની (અને એટલે તો તમે તે મૂકો છો!). પરંતુ તે કૉમેન્ટ બની શકે કે તમારી ધારણાથી વિપરીત હોય. તમને ચીડવનારી હોય. તમને પજવનારી હોય. તમને સલાહ આપનારી હોય. ટૂંકમાં, તમને તે કૉમેન્ટ પસંદ ન પડે.